Трагікамедыя “Тутэйшыя” – адлюстраванне жыцця беларусаў у гады грамадзянскай вайны, імкненне драматурга да абуджэння нацыянальнай і чалавечай годнасці. Апошняя па часе напісання п’еса завершана ў Акопах у ліпені 1922 г. Упершыню надрукавана ў часопісе “Полымя” № 2, 1924 г. Сам драматург назваў п’есу “трагічна-смяшлівымі сцэнамі з менскага нядаўняга жыцця”. Дзеянне адбываеца з лютага 1918 г. да чэрвеня 1920 г. у Мінску, калі на Беларусі з неверагоднай хуткасцю змянялася ўлада: бальшавікі, немцы, палякі, бальшавікі. Галоўны герой Мікіта Зносак – калежскі рэгістратар – прыстасоўваецца да кожнай новай палітычнай сітуацыі, чым аўтар падкрэслівае недасканаласць духу, няспеласць нацыянальнага памкнення “тутэйшых”. У 1926 г. п’еса была пастаўлена на сцэне БДТ-1 (рэжысёр Мікалай Папоў), але пасля першага прпадстаўлення пастаноўка была забаронена з-за сваёй вастрыні. У 1990 г. на сцэне Купалаўскага тэатра рэжысёр Мікалай Пінігін ажыццявіў пастаноўку “Тутэйшых”, якая ішла ў тэатры да 2009 г. З 1993 г. п’еса “Тутэйшыя” значыцца ў рэпертуары Гродзенскага абласнога тэатра лялек і карыстаецца вялікім поспехам у гледачоў.